ગુલાલને ખ્યાલ પણ નહોતો કે એની સાથે શું શું થઈ ગયું હતું અને મલ્હાર સાથે અત્યારે શું શું થઈ રહ્યું હતું. એનો પાસવર્ડ હેક કરતા, એને મલ્હારના નામે મેઈલ્સ મોકલતા, મુંબઈમાં એમનું પગલે પગલું દબાવતા, એમની તસવીરો ઝડપતા, વિડિયો શૂટ કરતા યુવરાજને કોઈ ઓળખતું પણ નહોતું. એનું ધ્યેય શું હતું કે શું હોઈ શકે એ પણ કલ્પના બહારનો વિષય હતો. ગુલાલ માટે તો અત્યારે ફક્ત મલ્હાર જ મહત્વનો હતો. બસ, મલ્હાર મળી જાય એટલે બસ! એને મલ્હારની ચિંતા અંદર ને અંદર કોરી રહી હતી. એને એક જ તાલાવેલી હતી કે જલદી આ ગુનેગાર મળી જાય અને એ એને પૂછી લે કે મલ્હાર ક્યાં છે ?